Torsdag morgen slap en mand yderst heldigt fra en arbejdsulykke på Carl Klitgaards vej i Nørresundby. Ulykken skete, da arbejderne var ved at sætte betonelementer op. Et 14 ton tungt element på omkring 4x7 meter var sat op i syv meters højde, men en af forankringerne sprang og fik betonelementet til at vælte ned. Det fortæller vagtchef ved Nordjyllands Politi, Poul Badsberg. Imens var en mand i færd med at klargøre det næste element. Hans kolleger råbte til ham, og han måtte springe fra den stige, han stod på, for at undgå at blive ramt. Han slog sit ben og slap desuden med mindre skrammer, oplyser vagtchefen. Det er uvist, hvordan ulykken kunne opstå, og arbejdstilsynet skal nu undersøge stedet.

Opsummering:
En mand måtte springe for livet, da et 14 ton tungt betonelement faldt ned under et byggeri i Nørresundby.